runetrust/blame-folketinget-dk huggingface dataset:
Jørgen Estrup (RV), 1999-11-25:
Vi har her i landet stramme regler for familiesammenføring, og vi har i en række af de sager, som hr. Peter Duetoft og jeg har oplevet, set, hvordan man til familier siger: Selv om I har samkvemsret med børn her i landet, så må I udøve det fra Tyrkiet, og det må I, selv om I måtte have boet her i f.eks. 20 år.
Tom Behnke (KF), 2012-01-27:
Både i den eksisterende lovgivning og den lovgivning, der vil være, efter at det her lovforslag formentlig bliver vedtaget, står der klart og tydeligt, at der alene kan ske anbringelse på en sikret afdeling af sociale årsager, når dette er påkrævet for at afværge, at den unge skader sig selv eller andre, og faren herfor ikke på forsvarlig måde har kunnet afværges ved andre mere lempelige forholdsregler.
Karin Nødgaard (DF), 2016-02-10:
Men det her drejer sig om meget sårbare, udsatte børn og unge, som formentlig først langt op i ungdomsårene eller voksenårene faktisk finder ud af, hvad det er, der er foregået, og måske først her er nået frem til, at de kan stå frem og sige, hvad det er, de har været udsat for.
Nicolai Wammen (S), 2003-04-08:
Jeg synes, det er vigtigt, hvis vi i dette Folketing prøver at samles frem for at skabe splid, og at vi samles om en holdning, der hedder, at vi bakker op bag de kræfter, bl.a. Kofi Annan, som i øjeblikket sammen med andre er i gang med at prøve at finde ud af en god rolle, som FN kan spille i denne situation, og at Danmark sender et klart signal om, at vi gerne ser en stærk FN-rolle.
Louise Schack Elholm (V), 2018-11-20:
Som de to tidligere ordførere har sagt, indgik regeringen, herunder også Venstre, som er mit parti, jo sammen med Dansk Folkeparti, Socialdemokratiet, Radikale Venstre og Socialistisk Folkeparti en aftale om nye tiltag mod spilafhængighed og justering af spilaftalen.
Henrik Dam Kristensen (S), 1998-12-11:
Når jeg med hensyn til rekreativt fiskeri har været optaget af at få strammet noget op, har det den helt konkrete årsag, at dette samfund har investeret et tocifret milliardbeløb i at gøre vores kyster, vores åer, vores vandløb og vores søer mere rene, og det er lykkedes.
Anders Fogh Rasmussen (V), 2004-11-10:
Lad mig så føje til det, at vi jo i Danmark har en lang tradition for et godt samarbejde mellem personaleorganisationerne og de offentlige arbejdsgivere, og som jeg nu har sagt flere gange, har vi et arbejdsretligt system, der regulerer de pligter og rettigheder, de ansatte har i situationer som den, vi står over for her.
Charlotte Fischer (RV), 2006-03-31:
Derfor har vi faktisk en række spørgsmål, som vi vil stille i forbindelse med udvalgsbehandlingen, for hvis man igen tager djævelens briller på – hvis man har sådan nogen – er sagen vel, at de her overenskomstparter vel egentlig godt kunne have en fælles interesse i at sætte de her gebyrer temmelig højt.
Per Ørum Jørgensen (KF), 2007-01-18:
Men grundlæggende vil jeg sige, at vi fra Det Konservative Folkepartis side ikke mener, der er nogen fremtid i førstegenerationsbiobrændsel: Der er ingen nævneværdig miljøeffekt, det er uøkonomisk at producere, og som flere også allerede har været inde på – bl.a. ministeren – er det jo tilgængeligt på det danske marked allerede nu.
Helge Vagn Jacobsen (RV), 2014-11-28:
Dem vil jeg ikke komme nærmere ind på, men bare slutte af med at sige, at jeg synes, vi særlig skal hæfte os ved de bestemmelser, der gør, at mennesker som f.eks. på grund af et handicap ikke kan køre motorcykel længere, nu får lettere ved at tage et kørekort til f.eks. almindelig bil.
Bertel Haarder (V), 2008-10-23:
En tidligere juridisk styregruppe med både forbrugerorganisationer og myndigheder deltager fortsat på uformel basis i arbejdet, den administrerer et projekt om EU-retten i nordisk forbrugerret, og i det regi vil der i øvrigt vistnok inden udgangen af dette år blive afholdt et seminar om et kommende direktivforslag om forbrugeraftalerettigheder, som udspringer af Kommissionens grønbog fra sidste år.
Martin Henriksen (DF), 2017-02-07:
Jeg har også noteret mig, at til trods for, at der i den offentlige debat er bred enighed om det synspunkt, vi har lagt frem her i dag fra Dansk Folkeparti side, er der ikke et flertal i Folketinget, som ønsker at stemme for Dansk Folkepartis beslutningsforslag.
Connie Hedegaard (KF), 2005-05-24:
Og der tror jeg da alligevel også, hr. Steen Gade vil give mig ret i, at normalt, når det offentlige går ind og, havde jeg nær sagt tager sig selv alvorligt, så er det vel også ret og rimeligt, at det offentlige selv går ind og evaluerer brugen af sine egne vejledninger og, forstå mig ret, ikke, bare fordi en græsrodsorganisation siger, »nu skal I høre, hvad vi har fundet ud af«, så straks ændrer på den linje, der i øvrigt er lagt.
Morten Messerschmidt (DF), 2006-03-21:
Jeg ved jo, og det kan man også høre, at ordførerens hjerte virkelig banker for menneskerettighedssynspunktet, og det har jeg også forståelse for, men jeg kunne alligevel godt tænke mig at vide: Hvad er ordførerens holdning til det kvindesyn, som på grund af ordførerens politik pludselig er kommet ind i Europa i kraft af den islamiske indvandring?
John Dyrby Paulsen (S), 2011-03-02:
Jeg vil lige spørge ministeren, om det ikke er lidt besynderligt, når ministeren har en officiel rapport fra ministerens eget system, hvoraf det klart fremgår, at årsagen til den her ulykke var manglende uddannelse, at ministeren så siger, at det i virkeligheden er ved at blive undersøgt af auditørerne.
Karl H. Bornhøft (SF), 2008-05-08:
Eftersom vi jo har haft en ret dybtgående debat om de private sundhedsforsikringer forleden, skal jeg blot gentage, at SF er enig i forslagsstillernes ønske om at fjerne fradragsretten, da den er med til at skævvride sundhedsvæsenet og ødelægge de nødvendige prioriteringer, og så er den oven i købet desværre også med til at opdele sundhedsvæsenet i et A- og et B-hold - det er der jo ret mange læger, der allerede selv har opdaget - og det er jo så en del af den virkelighed, vi står med.
Arne Melchior (CD), 1999-04-16:
Derfra vil jeg springe til hr. Per Stig Møllers spørgsmål og sige: Selvfølgelig er det mest tåbelige, man kan gøre, når man har en modstander og oven i købet en farlig modstander - her drejer det sig jo ikke om skak eller bridge, men om en livsfarlig modstander - at give afkald på nogen som helst virkemidler eller lade vedkommende modstander få indsigt i bare et hjørne af éns hensigter og éns muligheder. Så spørger hr. Søren Søndergaard, hvor lang tid vi skal være med til den bombardering.
Mai Henriksen (KF), 2011-11-25:
Det er lige før, jeg har fået svaret, men jeg vil alligevel godt stille spørgsmålet: Mener hr. Eigil Andersen, ligesom Socialdemokratiets ordfører, at det har været vigtigere at vælte regeringen, og at de ideologiske grundprincipper nu er ligegyldige?
Sikandar Siddique (UFG), 2020-06-22:
Og hvis jeg læser de eksempler op, som står på det papir – altså, det er beskeder, jeg modtager hver evig eneste dag, når jeg udfører mit politiske arbejde – så er jeg sikker på, at der ikke vil være én herinde, der siger: Jamen vi kan da ikke forstå, at du mener, at der er brug for en mangfoldighedskamp.
Eva Flyvholm (EL), 2019-10-24:
Derudover har Europa-Parlamentet, mens vi har stået her i Folketinget i dag, vedtaget en sindssyg stærk tekst, som siger, at man opfordrer til, at de europæiske regeringer også griber til, at man får lukket ned for handelsaftaler med Tyrkiet, hvis ikke de trækker sig ud, og at man er klar til at se på at stoppe den her toldunion, der også er gældende.
Hans Kristian Skibby (DF), 2011-01-14:
Der er kommet høringssvar fra de individuelle regioner, og man kan sige, at det, vi så oplever, jo egentlig er lidt principielt– nu skærer jeg det lidt ud i pap – nemlig at regionerne slås om nogle penge, og det gør de så på kryds og tværs af regionernes grænser.
Kirsten Normann Andersen (SF), 2022-05-19:
Vi fik senere RAB-ordningen, en hjemmeside, hvor patienter og pårørende kunne få information om alternativ behandling, som sammen med Sundhedsstyrelsens Råd vedrørende alternativ behandling, SRAB, har stået for vidensdeling og kontakt til de forskellige foreninger og alternative behandlere og Sundhedsstyrelsen.
Mai Mercado (KF), 2024-04-09:
Er det korrekt i forhold til det her lovforslag, at hvis der måtte komme ting frem, efter at undersøgelseskommissionen om FE-sagen har afrapporteret, så kan regeringen vælge at sige, at det ikke var en del af undersøgelseskommissionen, og så kan man rent faktisk ikke få stillet de ministre til ansvar?
Kim Mortensen (S), 2006-01-24:
Det har vist sig, at der ikke er flertal her i Folketinget for at nedlægge 10. klasse i den form, den har nu, og bl.a. derfor, som den første af grundene, skal vi opfordre regeringen til at trække forslaget her tilbage og behandle det i sammenhæng med de diskussioner, der er om folkeskolens 10. klasse og dermed afgangsklasserne.
Martin Henriksen (DF), 2014-04-25:
Jeg synes jo, det er værd at få med i debatten, at der også har været folk inden for efterretningstjenesten, som har sagt, at de oplysninger, der er kommet frem, har hjulpet f.eks. terrororganisationer, og at det også kunne have hjulpet lande, som vi har en interesse i at f.eks. amerikanerne holder lidt øje med.
Søren Kolstrup (EL), 2001-04-05:
Det er derfor, jeg synes, det er så vigtigt, at ministeren allerede nu får mulighed for at præcisere, at han ønsker begrebet væsentlige samfundsmæssige hensyn præciseret i lovforslagets bemærkninger og også får præciseret, hvilke argumenter der ikke kan accepteres.
Claus Hjort Frederiksen (V), 2016-05-13:
Derfor kan man jo godt undre sig, når rød blok nu, hvor de ikke har regeringsmagten, tegner et billede af, at lavere rammer automatisk giver dårligere offentlig service – altså at vi nu er nået til det punkt, hvor tingene ikke kan gøres smartere i morgen, end de gøres i dag – og at vi ikke skal kunne omprioritere på tværs af den offentlige sektor.
Magnus Heunicke (S), 2021-04-09:
Den her problemstilling skal både adresseres regionalt og på nationalt niveau, og jeg ved, at man, og det gør man på tværs af partipolitik, i Region Sjælland er meget optaget af at finde regionale løsninger på lægedækningsudfordringerne, f.eks. søger regionen selv at sikre lægedækning ved at tilbyde attraktive stillinger, hvor god uddannelse, godt arbejdsmiljø og gode forskningsmuligheder har høj prioritet.
Kaare Dybvad Bek (S), 2024-11-20:
Så vil jeg bare i tillæg til det sige, at der er en sagsbehandling, som går på, hvad det er for en kriminalitet, som man har begået uden for landets grænser, og som jo selvfølgelig ikke er blevet straffet på samme måde, som hvis den havde været begået inden for landets grænser.
Anni Svanholt (SF), 2000-05-23:
I den forbindelse vil jeg gerne sige, at SF lægger stor vægt på, som det fremgår af betænkningsbidraget, at forsøgene med kønsvurdering af lovforslag i Arbejdsministeriets regi fortsætter, for at der kan udvikles nye metoder og redskaber, der kan anvendes i bredere sammenhænge.
Jann Sjursen (KRF), 2000-03-02:
Man kan selvfølgelig vælge at bevæge sig ud i den boldgade at ændre på tilskudsordningen - det har jeg nu ikke den store tiltro til, det har været gjort indtil flere gange - eller man kan altså vælge at sige, at man sørger for, at der sker et prisfald, for så vidt angår solvarme, ved at etablere et tilstrækkelig stort marked.
Brian Mikkelsen (KF), 2007-02-09:
Jamen det, der ligger i den aftale, som vi lavede i finansloven, er jo, at vi har sikret et fast beløb til egnsteatrene fremover, på samme måde som vi har faste beløb på museumsområdet og musikskoleområdet, hvor det for øvrigt fungerer aldeles tilfredsstillende.
Ole Stavad (S), 2000-04-11:
Men man kan også vælge sig til at få de fradrag, som man skal have i virksomheden, ved at udbetale det som en personlig indkomst i stedet for. Jeg er helt sikker på, at det er det, vi kommer til at se vil være tilfældet, og derfor, hvis det var sådan, vi gjorde det, som hr. Kristian Jensen opfordrer til, så ville vi åbne for, at man ville kunne spekulere sig frem til en lavere beskatning ved alene at udbetale det i form af udbytte i stedet for at gøre det i form af en personlig lønindkomst. Derfor må jeg sige, at det er meget velgennemtænkt, og jeg har ingen som helst overvejelser om at ændre på det punkt i lovforslaget.
Jørn Jespersen (SF), 2002-03-13:
Jeg mener ikke, at det er forkert, og at det er misforstået at tegne et billede, der er relativt dystert, af fødevaresikkerheden i Danmark i dag, for det er da en kendsgerning, og det er jo også fremgået af den diskussion, som vi har haft i Fødevareudvalget med fødevareministeren for ikke særlig lang tid siden, at der er flere, der bliver syge af bakterier, end der har været de sidste mange år, og det stiger stadig væk.
Meta Fuglsang (SF), 2011-05-05:
Det er nok specielt i de små kommuner eller i de kommuner, hvor man tidligere ikke har haft de store gevinster ved udbud, at man egentlig med rimelighed kan stille spørgsmålet: Skal vi tvinges til at lave det her bureaukratiske arbejde, når vores tidligere erfaringer viser, at vi ikke vinder på det her udbud, at der ikke er nogen private leverandører, der byder ind, at vi er for små, eller at konkurrencesituationen gør, at der ikke er nogen, som byder ind på den her type opgaver?
Per Stig Møller (KF), 2005-05-03:
Så har vi fundet grundlag til at imødekomme kommissærens kritik på områder som praksis med hensyn til flygtninges ret til ægtefællesammenføring i sager, hvor ægteskabet er indgået efter flugten, og vi har taget initiativ til at afspejle menneskerettighedsbeskyttelsen mere direkte i lovteksten på den måde, at der i relevante bestemmelser indføres en henvisning til hensynet til familiens enhed.
Martin Henriksen (DF), 2013-02-22:
Lovforslaget bygger på Straffelovrådets betænkning om seksualforbrydelser, og med forslaget udvides straffelovens regler om voldtægt, så voldtægt ud over tiltvingelse af samleje ved vold eller trusler om vold fremover også vil omfatte at skaffe sig samleje ved anden ulovlig tvang eller ved at udnytte ofrets hjælpeløse tilstand samt ethvert samleje med et barn under 12 år.
Kristian Jensen (V), 2015-11-12:
Hvis vi siger ja til Europol – uanset om man gør det med det forslag, vi har lagt på bordet til den 3. december, eller med et forslag, som nogle fra Dansk Folkeparti har om at gøre det alene på et senere tidspunkt – så følger det af det, at vi også deltager fuldt og helt i Schengen.
Kristian Jensen (V), 2001-05-31:
Fakta var, at regeringen lagde op til at spare 75 mio. kr. Venstre har afsat 60 mio. kr. til vores hjemme-pc-ordning, og når man med regeringens tal siger, at 25.000 ordninger vil koste 75 mio. kr. og så påstår, at Venstre kun kan få 60 mio. kr. ud af vores ændrede hjemme-pc-ordning, som fjerner nogle af de nyeste tillæg, der var i den eksisterende ordning, så er det et tegn på, at lommeregnerne i Skatteministeriet føres med socialdemokratisk hånd og ikke kan bruges i en saglig debat.
Martin Lidegaard (RV), 2014-11-26:
Det, vi taler om her, er jo så de blyantspenge, vi også talte om tidligere, altså det, man får med for at kunne køre et kontor i Danmark, der kan bakke op om ens aktiviteter, sørge for, at danske stemmer bliver hørt: at danske borgeres, virksomheders og organisationers stemmer også kan blive hørt og bliver taget med ned til EU.
Lars Løkke Rasmussen (V), 2017-01-20:
Sammen med vores europæiske partnere vil vi derfor også arbejde for, at der kommer maksimalt styr på EU's ydre grænser, at vi frem for den her form for spontan asylansøgning, som vi ser ved EU's ydre grænser, får skabt sikre faciliteter i nærområderne, hvorfra man så kan søge asyl og eventuelt via et FN-kvotesystem få adgang til Europa i et mindre omfang end det, vi ser i dag, så vi kommer væk fra et system, der giver fortrin til asylansøgere, som har penge og kræfter, og som understøtter menneskesmuglernes kyniske forretningsmodel.
Morten Homann (SF), 2003-12-11:
Jeg tror i virkeligheden, at det er et spørgsmål om, at vi bruger nogle forskellige ord om tingene, og hvis hr. Ulrik Kragh vil komme op og forklare, om de tre nævnte eksempler, altså en vetoret, der forsvinder, højere huslejestigninger og mindre hjælp til at betale den, i hr. Ulrik Kraghs øjne er forringelser eller forbedringer, så kan det være, vi kan nærme os en forståelse.
Mette Frederiksen (S), 2015-02-25:
Hvad angår de borgere, der er på tålt ophold, er der nok ikke nogen, der er mere forbandet over den situation end mig som justitsminister, altså en situation, hvor vi har dømte, eksempelvis for terror eller for andre meget, meget alvorlige forbrydelser, som er udvist af Danmark, og som vi er nødsaget til at beholde her, fordi vi ikke kan udvise dem.
Lars Løkke Rasmussen (V), 2003-02-28:
Derfor står vi her med et dilemma, og jeg synes, det er meget, meget upassende, som nogle forsøger her, at skabe det indtryk, at hvis man står på den linje, der hedder, at vi ikke vil legalisere narko, så er man et ondt menneske, som har glemt det enkelte menneske, som ikke kan se den enkelte narkoman.
Christian H. Hansen (UFG), 2010-03-04:
Jeg forstår heller ikke, at ministeren ikke kan give en tilkendegivelse – jo, ministeren gav sådan set en tilkendegivelse af, at det præparat, der kan gøre, at man kan lindre smerterne hos svinene, kan tages i brug, og jeg kunne forstå på ministeren, at sådan en godkendelse kunne gives ret hurtigt, men hvad er det så, der gør, at der skal gå så lang tid, før man sørger for, at dyrene ikke behøver at lide på den her måde?
Gitte Lillelund Bech (V), 2002-02-07:
Til hr. Thomas Adelskov først: Med hensyn til ændring af AMU-centre og tekniske skoler har vi på intet tidspunkt lagt skjul på, at vi så, at der var en sammenhæng mellem AMU-centre og erhvervsskoler, og derfor ville vi meget gerne samtænke de tilbud, der var.
Kim Behnke (FRI), 2000-10-31:
Men den skyggeafgift kan vi ikke længere opretholde af den simple grund, at når det danske gasmarked bliver åbnet for konkurrence fra udenlandske gasleverandører, ville konkurrencen mellem dem og danske gasleverandører jo blive fuldstændig skæv, hvis skyggeafgiften fortsat eksisterede, og derfor er man rent juridisk nødt til at udfase skyggeafgiften.
Poul Andersen (S), 2004-04-23:
Da vores ordfører på området, hr. Klaus Hækkerup, ikke kan være til stede, skal jeg på hans vegne fremføre følgende: Beslutningsforslaget omfatter to dele, dels at der skal udarbejdes en VVM-undersøgelse af de to forslag til linjeføring, der er fremlagt af henholdsvis Kulturøkologisk Forening i Albertslund og foreningen Grøn Trafik i Bycirklen, dels at etape 1 af Frederikssundmotorvejen stilles i bero i 2-3 år. Socialdemokratiet kan ikke støtte nogen af de to delforslag. For så vidt angår forslaget om at gennemføre en VVM-undersøgelse af de fremlagte alternative forslag, mener Socialdemokratiet, at det i stedet bør overvejes at undersøge andre alternative løsningsforslag end de nu fremlagte.
Jan E. Jørgensen (V), 2017-05-05:
Og det, jeg har sagt, er, at eftersom der ikke er noget som helst, der kan forhindre et hvilket som helst medlem af Folketinget i at stille spørgsmål til et lovforslag, så giver det jo ikke mening, at udvalget så skulle forsøge at forhindre et medlem i at få de oplysninger.
Helene Liliendahl Brydensholt (ALT), 2024-05-03:
Vi ved, at tandproblemer kan give en masse bivirkninger, at det kan gå ud over trivslen, og at det kan sætte sig som andre sygdomme i kroppen, og vi mener, at det ville være bedst for vores samfund på den lange bane, hvis vi anså tænderne som alt andet på kroppen, og selvfølgelig også, at man skulle have ret til at kunne få dem behandlet, ligesom hvis man havde brækket en arm eller blev indlagt med en blodprop.
Nicolai Wammen (S), 2003-12-18:
Og det kan jeg godt forstå, for under denne her regering har vi jo oplevet noget sælsomt, nemlig at man har snakket om at sætte servicen i vejret, statsministeren lovede bedre skoler, bedre ældreomsorg, der var ikke det, der ikke skulle blive bedre, samtidig med, at man satte skatterne ned.
Christine Antorini (S), 2006-03-03:
Jeg må sige, at papiret var temmelig tomt, men der var dog én ting, jeg noterede mig, og jeg vil tage afsæt i det, ministeren sagde, så vi måske kan blive lidt mere konkrete, nemlig at sådan som det er i dag, er CVU’erne hovedsagelig rettet mod den offentlige sektor.
Lars Løkke Rasmussen (V), 2018-01-12:
Men det er jo mere end det, for hvis ikke vi får styr på de her ting, risikerer det også at give næring til et ønske i befolkningen om, at Danmark generelt skal trække stikket til resten af verden, at det sikreste nok er at vende ryggen til det hele, at lukke os om os selv, vende ryggen til det internationale samspil, som har gjort os rige og trygge.
Ellen Trane Nørby (V), 2011-10-06:
Når hr. Rasmus Prehn sammen med den nye røde regering ønsker at afskaffe kontanthjælpsloftet, er det jo noget, der vil medvirke til, at rigtig mange mennesker går fra en situation, hvor de får noget ud af at være på arbejdsmarkedet, til at det ikke længere kan betale sig at være på arbejdsmarkedet.
Holger K. Nielsen (SF), 2013-10-09:
Altså, en ting er reklameafgiften – og der har jeg fuld forståelse for, at der er en interesse i at få det afklaret, det er jeg helt med på, og det synes jeg også er meget reelt, og vi arbejder i Skatteministeriet på at få en afklaring i forhold til Europa-Kommissionen – noget andet er de der finanspolitiske konsekvenser, hvis den ikke bliver godkendt.
Peter Skaarup (DF), 2013-02-21:
Det er jo en meget uhyggelig udvikling, og derfor synes jeg også, at det er vigtigt at få pointeret i forbindelse med debatten, at det var en forkert beslutning, regeringen traf, ved i marts 2012 sammen med bl.a. Enhedslisten at lempe straffemulighederne for at bære kniv i nattelivet.
Sonja Albrink (CD), 1999-10-27:
Set sådan lidt fra oven kan vi i CD fuldt ud tilslutte os, at momssvig skal kunne straffes hårdere, at forældelsesfristen for disse momsovertrædelser forlænges, at bestikkelse straffes i videre omfang end i dag, og at EU-svig selvstændigt kriminaliseres, og det er bare for at nævne nogle af forslagets elementer.
Holger K. Nielsen (SF), 2016-03-03:
Alle udenrigspolitiske interesserede, man taler med, er ikke et sekund i tvivl om, at det her er en dårlig idé, og at det vil svække DIIS i det arbejde, DIIS går og laver, for det er et centralt sted for den udenrigspolitiske diskussion i det her land.
Eyvind Vesselbo (V), 2002-04-23:
Jeg vil godt sige til hr. Svend Auken, at jeg da blev glad over, at jeg ikke har fået skræmt hr. Svend Auken helt væk med mine kommentarer. Så vil jeg godt svare, at Venstre faktisk opfatter CO2-udslippet som et problem, og det er det, jeg mener
Zenia Stampe (RV), 2014-04-11:
Vi er også meget positive over for det her forslag, som jo handler om at blive bedre til at målrette indsatsen i forhold til udsatte børn og unge, så vi kan gribe ind så tidligt, men samtidig også så ikkeindgribende som muligt, og sådan at der selvfølgelig bliver lavet de nødvendige indgreb senere, hvis det bliver påkrævet.
Jacob Jensen (V), 2015-12-16:
Så er det udtryk for, at man bare kommer med noget løs kritik, men ikke vil stå ved den, når det kommer til stykket – man ønsker ikke at komme med et ændringsforslag, som selvfølgelig også betyder, at man skal kræve, at der kommer noget finansiering bag de forslag, man måtte stille – eller er det bare kritik for kritikkens skyld?
Martin Henriksen (DF), 2016-12-06:
Det, jeg egentlig står og tænker på, er, at efter den her tale, som hr. Søren Søndergaard har holdt, hvad er så egentlig svaret til ofrene for kriminaliteten, som står og ser på, at der er en gerningsmand, som vi sådan set godt kan udvise, men så kan vi ikke alligevel, fordi vi har skrevet under på nogle internationale konventioner?
Lene Espersen (KF), 2004-03-17:
Det andet, der har været rejst, har været det sådan mere overordnede spørgsmål om rækkevidden af samværssagerne og de problemstillinger, som det kan give, at vi i forslaget som udgangspunkt lægger op til, at et større ansvar skal placeres på forældrenes skuldre ud fra synspunktet om, at det må være forældrene, der er de bedste til at kunne vurdere, hvad der er godt for barnet.